CELEX: 32022R0518
Language: bg
Date: 2022-01-13 00:00:00
Title: Делегиран регламент (ЕС) 2022/518 на Комисията от 13 януари 2022 година за изменение на Делегиран регламент (ЕС) 2018/985 по отношение на неговите преходни разпоредби за някои земеделски и горски превозни средства, оборудвани с двигатели с мощност в диапазон, по-голям или равен на 56 kW и по-малък от 130 kW, с цел справяне с въздействието на кризата с COVID-19 (текст от значение за ЕИП)

1.4.2022   
               
               
                  BG
               
               
                  Официален вестник на Европейския съюз
               
               
                  L 104/56
               
            
         ДЕЛЕГИРАН РЕГЛАМЕНТ (ЕС) 2022/518 НА КОМИСИЯТА
         от 13 януари 2022 година
         за изменение на Делегиран регламент (ЕС) 2018/985 по отношение на неговите преходни разпоредби за някои земеделски и горски превозни средства, оборудвани с двигатели с мощност в диапазон, по-голям или равен на 56 kW и по-малък от 130 kW, с цел справяне с въздействието на кризата с COVID-19
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 167/2013 на Европейския парламент и на Съвета от 5 февруари 2013 г. относно одобряването и надзора на пазара на земеделски и горски превозни средства (1), и по-специално член 19, параграф 6 от него,
         като има предвид, че:
         
                     (1)
                  
                  
                     Съгласно член 19, параграф 3 от Регламент (ЕС) № 167/2013, двигателите, които се монтират на земеделски и горски превозни средства, са в съответствие с разпоредбите относно граничните стойности на емисиите на замърсители от етап V, както и с преходните разпоредби, определени в Регламент (ЕС) 2016/1628 на Европейския парламент и на Съвета (2).
                  
               
                     (2)
                  
                  
                     Вследствие на продължаващите смущения, причинени от пандемията от COVID-19, Регламент (ЕС) 2016/1628 на Европейския парламент и на Съвета беше изменен с Регламент (ЕС) 2021/1068 (3), като се отложиха сроковете през 2021 г. за извънпътната подвижна техника, оборудвана с преходни двигатели с мощност между 56 kW и 130 kW. Срокът за производството на техниката, оборудвана с тези двигатели, до 30 юни 2021 г. беше удължен с 6 месеца, а срокът за пускането на пазара на техниката, оборудвани с тези двигатели, до 31 декември 2021 г. беше удължен с 9 месеца.
                  
               
                     (3)
                  
                  
                     Продължаващите смущения във веригата на доставки и на производството, причинени от пандемията от COVID-19, все още водят до забавяне на производството и пускането на пазара на земеделски и горски превозни средства, оборудвани с преходни двигатели с мощност между 56 kW и 130 kW. С цел да се гарантира безпрепятственото функциониране на вътрешния пазар, да се осигури правна сигурност и да се избегне потенциално смущение на пазара, е необходимо да се удължи срокът на прилагане на преходните разпоредби на Делегиран регламент (ЕС) 2018/985 на Комисията (4) за тези категории двигатели.
                  
               
                     (4)
                  
                  
                     Поради това Делегиран регламент (ЕС) 2018/985 следва да бъде съответно изменен.
                  
               
                     (5)
                  
                  
                     Като се има предвид, че удължаването на срока на прилагане на преходните разпоредби няма да окаже въздействие върху околната среда, тъй като съответните преходни двигатели вече са произведени, удължаването на съответните периоди следва да бъде с 9 и с 6 месеца, за да се отразят удължените периоди, предвидени в Регламент (ЕС) 2016/1628.
                  
               
                     (6)
                  
                  
                     С оглед на факта, че преходният период, предвиден в член 13, параграф 5 от Делегиран регламент (ЕС) 2018/985 за определени двигатели, изтича на 31 декември 2021 г. и че производителите можеха до 30 юни 2021 г. да произвеждат земеделските и горските превозни средства, оборудвани с преходни двигатели от тези подкатегории, настоящият регламент следва да влезе в сила по спешност в деня след деня на публикуването му в Официален вестник на Европейския съюз и следва да се прилага от 1 юли 2021 г. Такава разпоредба е необходима поради продължаващите смущения от пандемията от COVID-19, които не са били предвидени, както и поради необходимостта да се гарантира правна сигурност и равно третиране на производителите, независимо дали те произвеждат земеделски и горски превозни средства преди или след датата на влизане в сила на настоящия регламент,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 13, параграф 5 се вмъква следната алинея:
            
               „За двигателите, спадащи към подкатегориите на категория NRE, за които задължителната дата на прилагане, определена в приложение III към Регламент (ЕС) 2016/1628 по отношение на пускането на пазара на двигатели от етап V, е 1 януари 2020 г., с изключение на двигателите, посочени в трета алинея, държавите членки разрешават удължаването на 24-месечния период, посочен в първа и втора алинея, с 9 месеца и удължаването на 18-месечния период, посочен във втора алинея, с 6 месеца.“
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 юли 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 януари 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 60, 2.3.2013 г., стр. 1.
         
            (2)  Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (ЕС) № 1024/2012 и (ЕС) № 167/2013 и за изменение и отмяна на Директива 97/68/ЕО (ОВ L 252, 16.9.2016 г., стр. 53).
         
            (3)  Регламент (ЕС) 2021/1068 на Европейския парламент и на Съвета от 24 юни 2021 година за изменение на Регламент (ЕС) 2016/1628 по отношение на неговите преходни разпоредби за някои видове техника, оборудвана с двигатели с мощност в диапазон, по-голям или равен на 56 kW и по-малък от 130 kW, както и по-голям или равен на 300 kW, с цел справяне с въздействието на кризата с COVID-19 (ОВ L 230, 30.6.2021 г., стр. 1).
         
            (4)  Делегиран регламент (ЕС) 2018/985 на Комисията от 12 февруари 2018 г. за допълнение на Регламент (ЕС) № 167/2013 на Европейския парламент и на Съвета във връзка с изискванията по отношение на екологичните характеристики и характеристиките на задвижването на земеделските и горските превозни средства и техните двигатели и за отмяна на Делегиран регламент (ЕС) 2015/96 на Комисията (ОВ L 182, 18.7.2018 г., стр. 1).